text:
8/2012. (I. 26.) NMHH rendelete az elektronikus hírközlési építmények egyéb nyomvonalas építményfajtákkal való keresztezéséről, megközelítéséről és védelméről.
Az elektronikus hírközlésről szóló 2003. évi C. törvény 182. § (3) bekezdés 23. pontjában kapott felhatalmazás alapján,
a médiaszolgáltatásokról és a tömegkommunikációról szóló 2010. évi CLXXXV. törvény 109. § (5) bekezdésében meghatározott
feladatkörben eljárva, az egyes miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm.
rendelet 12. § a) pontjában meghatározott feladatkörében eljáró közigazgatási és igazságügyi miniszter, az egyes miniszterek,
valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 84. § e) és
f) pontjában meghatározott feladatkörében eljáró nemzeti fejlesztési miniszter és az egyes miniszterek, valamint
a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 94. § m) pontjában
meghatározott feladatkörében eljáró vidékfejlesztési miniszter véleményének kikérését követően
a következőket rendelem el: 1. § (1) E rendelet hatálya kiterjed:
a) az elektronikus hírközlési építményekre, a föld feletti és föld alatti elektronikus hírközlési vezetékekre
(a továbbiakban együtt: elektronikus hírközlési építmény), b) az a) pontban meghatározott elektronikus hírközlési építmények nyomvonalát keresztező vagy megközelítő
ba) vasúti pályákra, bb) függő- és szállítószalag pályákra,
bc) közutakra (a közutakhoz tartozó járdát és kerékpárutat is ideértve),
bd) vizekre és vízi létesítményekre, be) vízellátási vezetékekre, csatornákra,
bf) kőolaj-, kőolajtermék, földgáz-, egyéb gáz- és gáztermék szállító és elosztóvezetékekre,
bg) villamos energia átviteli és elosztóhálózatra, villamos energia termelői, magán- és közvetlen vezetékekre
a (3) bekezdésben foglalt kivétellel, bh) távhővezeték-hálózatra, c) az a) és b) pontban meghatározott építményfajták védőterületére (biztonsági övezetére), a hozzájuk tartozó
építményekre, alépítményekre, tartószerkezetekre, valamint az ezek üzemeltetéséhez, üzemirányításához
szükséges infrastruktúrára (a továbbiakban együtt: egyéb nyomvonalas építmény).
(2) E rendelet hatálya kiterjed a Nemzeti Média- és Hírközlési Hatóság Hivatalára (a továbbiakban: Hivatal), valamint az
(1) bekezdésben felsorolt építmények tervezőjére, építtetőjére, üzemeltetőjére és az elektronikus hírközlési építmény
tulajdonjogával vagy használatot biztosító egyéb jogával rendelkező természetes személyre, jogi személyre és jogi
személyiséggel nem rendelkező szervezetekre. (3) E rendelet hatálya nem terjed ki a villamosenergia-átviteli hálózat 400 kV-nál nagyobb névleges feszültségű
távvezeték elemére, annak biztonsági övezetére, a hozzá tartozó alépítményekre, tartószerkezetekre, valamint ezek
üzemeltetéséhez, üzemirányításához szükséges infrastruktúrára. Ebben az esetben a keresztezés műszaki és egyéb
feltételeit egyedileg és esetileg kell megvizsgálni. (4) E rendeletnek az (1) bekezdés b) pont bg) alpontja szerinti nyomvonalas építményekre vonatkozó rendelkezéseiben
használt fogalmakat a villamos energiáról szóló törvény, valamint a végrehajtására kiadott jogszabályok rendelkezései
szerint kell értelmezni. 2. § (1) Elektronikus hírközlési építményt egyéb nyomvonalas építménnyel keresztezni vagy megközelíteni kizárólag úgy
lehet, hogy az elektronikus hírközlési építmény állagát és biztonságát, az elektronikus hírközlés zavartalan
lebonyolítását az ne veszélyeztesse, valamint annak karbantartását, meghibásodás esetén a hibaelhárítását ne
akadályozza. A megfelelő védelem kialakítása érdekében felmerülő költségek a később engedélyezett építmény
beruházóját, üzemeltetőjét terhelik. (2) Ha az elektronikus hírközlési építmény építése, korszerűsítése (a továbbiakban együtt: építés) egyéb nyomvonalas
építményt keresztez vagy megközelít (a továbbiakban együtt: keresztez), a tervező, az építtető vagy az üzemeltető
(a továbbiakban együtt: építtető) a keresztezett egyéb nyomvonalas építmény üzemeltetőjét előzetes egyeztetés
céljából megkeresi. (3) Ha az egyéb nyomvonalas építmény tervezett nyomvonala elektronikus hírközlési építményt keresztez, annak
építtetője az elektronikus hírközlési építmény üzemeltetőjét előzetes egyeztetés céljából megkeresi.
(4) A (2) és (3) bekezdés szerinti egyeztetésnek olyan időben kell megtörténnie, hogy a keresztezéssel összefüggő
munkálatokat megelőző tervezés, az engedélyezési eljárás és a kivitelezés végzése összehangolt legyen.
(5) Az építtető a megkereséssel egyidejűleg továbbítja a keresztezni kívánt építmény üzemeltetőjének a keresztezés és
megközelítés során műszakilag indokolt védelem előírásához szükséges valamennyi iratot, egyéb adatot, amelyekből
egyértelműen megállapítható az (1) bekezdésben előírt követelmények teljesülése.
(6) Ha az egyeztetéshez szükséges valamennyi irat, egyéb adat nem áll hiánytalanul rendelkezésre, a keresztezett
építmény üzemeltetője azok kiegészítését kérheti, ellenkező esetben az egyeztetésre irányuló megkeresés és az iratok,
egyéb adatok kézhezvételétől számított 15 napon belül köteles írásban nyilatkozni arról, hogy a tervezett építmény
létesítését milyen feltételektől teszi függővé. (7) Amennyiben a keresztezett nyomvonalas építmény üzemeltetője határidőn belül nem nyilatkozik, azt a hozzájárulás
megadásának kell tekinteni. 3. § (1) E rendelet rendelkezéseit az egyéb nyomvonalas építményfajták keresztezésére és megközelítésére vonatkozó
jogszabályokkal összhangban kell alkalmazni. (2) Az elektronikus hírközlési építmények és az egyéb nyomvonalas építmények keresztezésének és megközelítésének
műszaki követelményeire vonatkozó általános érvényű előírásokat az 1. melléklet tartalmazza.
(3) Azon esetekben, amikor az elektronikus hírközlési építménynek és az egyéb nyomvonalas építménynek a műszaki
követelmények betartásával való elhelyezése azért nem valósítható meg, mert az építés helyén nem áll elegendő
terület rendelkezésre, az építmény építését engedélyező építésügyi hatóság az 1. mellékletben foglalt előírásoktól
való eltérésre engedélyt adhat, ha az a 2. § (1) bekezdésében és az (1) bekezdésben meghatározott követelményeket
nem érinti vagy a 2. § (1) bekezdésében és az (1) bekezdésben meghatározott követelmények más módon is
teljesíthetők, amit a kérelmezőnek biztonsági elemzéssel kell igazolnia.
4. § (1) A Hivatal az elektronikus hírközlésről szóló 2003. évi C. törvény (a továbbiakban: Eht.) 90. § és 107. §-ban szabályozott
közös eszközhasználat és helymegosztás előmozdítása érdekében nyilvántartja a) a közös eszközhasználattal, illetve helymegosztással érintett elektronikus hírközlési építmény jellegét,
b) a közös eszközhasználattal, illetve helymegosztással érintett elektronikus hírközlési építmény hozzáférhetőségét,
c) a közös eszközhasználattal, illetve helymegosztással érintett elektronikus hírközlési építmény földrajzi
elhelyezkedését (cím, helyrajzi szám), d) a közös eszközhasználattal, illetve helymegosztással érintett elektronikus hírközlési építmény tulajdon- vagy
használati jogával rendelkező szolgáltató nevét és székhelyét vagy lakcímét.
(2) A Hivatal az Eht. 47. §-a szerinti eljárásban és szabályok alapján felhívhatja, teljesítés hiányában pedig határozatával
kötelezheti az elektronikus hírközlési építmény tulajdon- vagy használati jogával rendelkező szolgáltatót az
(1) bekezdés szerinti adatok – a Hivatal felhívásában vagy határozatában meghatározott bontásban és
rendszerességgel, illetve határidőn belül történő – szolgáltatására. (3) Amennyiben az elektronikus hírközlési építmény tulajdon- vagy használati jogával rendelkező szolgáltató az Eht.
90. §-a, illetve a 107. §-a alapján közös eszközhasználatról arra jogosult szolgáltatóval megállapodást köt,
e megállapodást, az Eht. 52. § (1) bekezdés d) pontjába foglalt nyilvántartásba vétel céljából, annak megkötésétől
számított 30 napon belül be kell jelentenie a Hivatalnak.
(4) A (3) bekezdés szerinti bejelentésnek tartalmaznia kell:
a) az építmény földrajzi elhelyezkedését (cím, helyrajzi szám),
b) az építmény megnevezését, c) az építmény jellegét,
d) a közös eszközhasználatra jogosult szolgáltató vagy szolgáltatók nevét és székhelyét vagy lakcímét
e) a megállapodás érvényességének kezdő és lejárati időpontját.
(5) Amennyiben a (3) bekezdés alapján bejelentett adatokban változás következik be, ezt az elektronikus hírközlési
építmény tulajdon- vagy használati jogával rendelkező szolgáltató 30 napon belül köteles a Hivatalnak bejelenteni.
(6) A (3) és (5) bekezdés szerinti bejelentést a Hivatal által rendelkezésre bocsátott űrlapon kell megtenni.
(7) A (3) és (5) bekezdés alapján bejelentett adatokról a Hivatal az Eht. 52. § (2) bekezdés d) pontja szerinti hatáskörében
nyilvántartást vezet. E nyilvántartásba a Hivatal az érdekelt szolgáltatók számára, azok – a jogos érdek indokolását
tartalmazó – kérelmére, egyedileg engedélyezi a betekintést. 5. § Ez a rendelet 2012. április 1-jén lép hatályba.
6. § (1) A 4. § (6) bekezdése szerinti űrlapot a Hivatal az e rendelet hatálybalépésétől számított 45 napon belül köteles
elkészíteni és internetes honlapján, valamint ügyfélszolgálatain elérhetővé tenni.
(2) Az elektronikus hírközlési építmények tulajdon- vagy használati jogával rendelkező szolgáltatók a 4. § (3) bekezdés
szerinti bejelentést első ízben az (1) bekezdés szerinti határidő lejártát követő 120 napon belül, valamennyi,
a bejelentés megtételekor fennálló megállapodás vonatkozásában kötelesek megtenni.
(3) E rendelet a) az elektronikus hírközlő hálózatok és elektronikus hírközlési szolgáltatások közös keretszabályozásáról szóló 2002.
március 7-i 2002/21/EK európai parlamenti és tanácsi irányelvnek (Keretirányelv),
b) az elektronikus hírközlő hálózatokhoz és kapcsolódó eszközökhöz való hozzáférésről, valamint azok
összekapcsolásáról szóló 2002. március 7-i 2002/19/EK európai parlamenti és tanácsi irányelvnek (Hozzáférési
irányelv), c) az elektronikus hírközlő hálózatok és elektronikus hírközlési szolgáltatások közös keretszabályozásáról szóló
2002/21/EK irányelv, az elektronikus hírközlő hálózatokhoz és kapcsolódó eszközökhöz való hozzáférésről,
valamint azok összekapcsolásáról szóló 2002/19/EK irányelv és az elektronikus hírközlő hálózatok és az
elektronikus hírközlési szolgáltatások engedélyezéséről szóló 2002/20/EK irányelv módosításáról szóló 2009.
november 25-i 2009/140/EK európai parlamenti és tanácsi irányelvnek
való megfelelést szolgálja. (4) E rendelet műszaki tartalmában megegyezik az elektronikus hírközlési építmények egyéb nyomvonalas
építményfajtákkal való keresztezéséről, megközelítéséről és védelméről szóló 11/2009. (XII. 15.) MeHVM rendelettel,
amelynek a műszaki szabványok és szabályok, valamint az információs társadalom szolgáltatásaira vonatkozó
szabályok terén információszolgáltatási eljárás megállapításáról szóló – a 98/48/EK európai parlamenti és tanácsi
irányelvvel módosított, – 1998. június 22-i 98/34/EK európai parlamenti és tanácsi irányelv 8–10. cikke szerinti előzetes
bejelentése megtörtént. Szalai Annamária s. k.,
a Nemzeti Média- és Hírközlési Hatóság elnöke


type: legislation

jurisdiction: Hungary

text:
77/2011. (X. 28.) AB határozata.  A MAGYAR KÖZTÁRSASÁG NEVÉBEN! Az Alkotmánybíróság az Országos Választási Bizottság által országos népszavazás kezdeményezésére irányuló aláírásgyűjtő ív mintapéldánya és az azon szereplő kérdés hitelesítése tárgyában hozott határozat ellen benyújtott kifogás alapján meghozta a következő
határozatot: Az Alkotmánybíróság az Országos Választási Bizottság 26/2011. (III. 9.) OVB határozatát helybenhagyja.
Az Alkotmánybíróság ezt a határozatát a Magyar Közlönyben közzéteszi.
Indokolás 1. Magánszemélyek 2011. február 8-án országos népszavazási kezdeményezés tárgyában aláírásgyűjtő ív
mintapéldányát nyújtották be az Országos Választási Bizottsághoz (a továbbiakban: OVB) az országos népszavazásról
és népi kezdeményezésről szóló 1998. évi III. törvény (a továbbiakban: Nsztv.) 2. §-a szerinti hitelesítés céljából.
Az aláírásgyűjtő íven a következő kérdés szerepelt: „Egyetért-e Ön azzal, hogy ingatlanfedezetű banki hitel esetén
a fizetésképtelenné váló adós fedezetül szolgáló ingatlanának vagy ingatlanjainak elárverezését követően az esetleg
fennmaradó tartozás kerüljön elengedésre a gazdasági válságra való tekintettel?”
Az OVB a 26/2011. (III. 9.) OVB határozatával (a továbbiakban: OVBh.) az országos népszavazási kezdeményezés
aláírásgyűjtő ívének hitelesítését megtagadta. Határozatát azzal indokolta, hogy az abban foglalt kérdés nem felel
meg az Nsztv. 13. § (1) bekezdésében foglalt egyértelműség követelményének. Az OVB szerint a jogalkotói
egyértelműség részét képezi az is, hogy pontosan meg legyen határozva, hogy egy eredményes népszavazás milyen
következményekkel járna, azaz ki és hogyan viseli a tartozás elengedésével járó terheket, mely követelménynek
a kezdeményezés megfogalmazása nem tesz eleget. Utalt továbbá arra, hogy egy a kérdésben tartott eredményes
népszavazás olyan törvényalkotási kötelezettséget jelentene, amelynek követelménye teljes egészében
kiszámíthatatlan, bizonytalan, ezáltal az Alkotmánybíróság 26/2007. (IV. 25.) AB határozatában kifejtettek alapján
a kezdeményező által feltett kérdés nem tekinthető egyértelműnek.
A 26/2011. (III. 9.) OVB határozat a Magyar Közlöny 2011. évi 24. számában, 2011. március 9-én jelent meg. A választási
eljárásról szóló 1997. évi C. törvény (a továbbiakban: Ve.) 130. § (1) bekezdése szerint az OVB-nek az aláírásgyűjtő ív,
illetőleg a konkrét kérdés hitelesítésével kapcsolatos döntése elleni kifogást a határozat közzétételét követő tizenöt
napon belül lehet benyújtani. A határozat ellen 2011. március 24-én 15 óra 20 perckor – határidőben – érkezett a
népszavazás kezdeményezőitől kifogás. A kifogást tevők szerint az általuk feltett kérdés megfelel az Nsztv.
egyértelműségi követelményének.
2. Az Alkotmánybíróság hatáskörét a jelen ügyben az Alkotmánybíróságról szóló 1989. évi XXXII. törvény 1. § h) pontja
alapján a Ve. 130. §-a határozza meg. Az Alkotmánybíróság eljárása ebben a hatáskörben jogorvoslati természetű.
Ennek során az Alkotmánybíróság – alkotmányos jogállásával és rendeltetésével összhangban – a beérkezett kifogás
keretei között azt vizsgálja, hogy az aláírásgyűjtő ív és a népszavazásra szánt kérdés megfelel-e a jogszabályi
feltételeknek, és hogy az OVB az aláírásgyűjtő ív hitelesítési eljárásában az Alkotmánynak és az irányadó törvényeknek
megfelelően járt-e el [63/2002. (XII. 3.) AB határozat, ABH 2002, 342.]. Eljárása során az Alkotmánybíróság e feladatát
alkotmányos jogállásával és rendeltetésével összhangban látja el [25/1999. (VII. 7.) AB határozat, ABH 1999, 251, 256.].
Az OVB határozatával egyetértve az Alkotmánybíróság a kifogást nem találta megalapozottnak, és az OVBh.-t helyes
indokai alapján helybenhagyta.
Az Alkotmánybíróság a határozat közzétételét az OVB határozatnak a Magyar Közlönyben való megjelenésére
tekintettel rendelte el.
Budapest, 2011. október 25. Dr. Paczolay Péter s. k.,
az Alkotmánybíróság elnöke


text:
1334/2015. (V. 27.) Korm. határozata a központi költségvetési szervek szervezetkorszerűsítéséhez, átalakításához kapcsolódó megtakarítások kezeléséről.
A Kormány
 1. felhívja az  államháztartásért felelős minisztert, hogy dolgozza ki – és az  érintettek részére biztosítsa – a  központi
költségvetési szervek szervezetkorszerűsítéséhez, átalakításához kapcsolódó egyszeri költségek igényléséhez és
az  azokból származó megtakarítás számításához szükséges formanyomtatványokat, valamint ez  alapján végezzen
felmérést a várható költségvetési hatásról;
Felelős: nemzetgazdasági miniszter
Határidő: a formanyomtatványok kidolgozása tekintetében azonnal, a felmérés tekintetében folyamatos
2. az államháztartásról szóló 2011.  évi CXCV.  törvény 47.  § (1)  bekezdése alapján a  feladatok változásával,
a  szervezetek, szervezetrendszerek korszerűsítésével, átalakításával érintett központi költségvetési szerveknél
a feladat végrehajtása során jelentkező megtakarítások 80%-ának befizetését rendeli el.
Felelős: fejezetet irányító szervek vezetői
Határidő: folyamatos Orbán Viktor s. k.,
 miniszterelnök


text:
121/2019. (III. 19.) KE határozata kitüntetés adományozásáról.
Az Alaptörvény 9.  cikk (4)  bekezdés f )  pontja, illetve a  Magyarország címerének és zászlajának használatáról,
valamint állami kitüntetéseiről szóló 2011.  évi CCII.  törvény 18.  § (1)  bekezdése alapján – a  miniszterelnök
előterjesztésére –
a moldvai és gyimesi csángó, illetve székelyföldi magyar emberek mindennapjait kivételes érzékenységgel
megörökítő, dokumentarista stílusú fotográfiái elismeréseként
Ádám Gyula fotó- és grafikusművész részére,
a magyar–kazah gazdasági kapcsolatok fejlesztését elősegítő tevékenysége elismeréseként
Akdrasev Ibragim Sijapovics, a Neftestroiservice Ltd vállalat tulajdonos-vezérigazgatója részére,
műfajgazdag költői, írói életműve, valamint több évtizedes irodalomtörténészi és szerkesztői tevékenysége
elismeréseként
András Sándor József Attila-díjas költő, író, irodalomtörténész, irodalomkritikus részére,
a magyar cirkuszművészet népszerűsítését, illetve hagyományainak megőrzését szolgáló művészi munkája
elismeréseként
Axt László Jászai Mari-díjas artistaművész részére,
a magyar irodalomtudomány és a  folklórhagyományok kutatása, valamint a  roma közösség felzárkóztatási
lehetőségeinek vizsgálatával kapcsolatos munkája elismeréseként
dr. Bálint Péter József Attila-díjas író, a Debreceni Egyetem Gyermeknevelési és Gyógypedagógiai Karának dékánja,
az Irodalmi, Kommunikációs, Kulturális Antropológiai Tanszék tanszékvezető egyetemi tanára részére,
Magyarország melletti következetes kiállása, valamint hazánk külföldi jó hírnevének erősítése érdekében végzett
tevékenysége elismeréseként
Beatrix von Schönburg-Glauchau grófnő részére,
a gyergyói magyarság megmaradása, illetve múltjának feltárása érdekében végzett magas színvonalú munkája,
hiánypótló könyvei és publikációi, valamint jelentős tudománynépszerűsítő tevékenysége elismeréseként
dr. Becsek-Garda Dezső Kálmán szociológus, történész, a Babeş-Bolyai Tudományegyetem egyetemi docense részére,
a magyar kulturális életet prózai és zenés színházi rendezései mellett jelentős színházvezetői, illetve társulatteremtő
munkájával gazdagító pályája elismeréseként
Béres Attila rendező, a Miskolci Nemzeti Színház ügyvezető igazgatója részére,
Bács-Kiskun megye gazdaságának fejlesztését, valamint a  vállalat beszállítói körének bővítését szolgáló több
évtizedes, kiemelkedően eredményes vezetői tevékenysége elismeréseként
Bíró Attila, a kecskeméti székhelyű Knorr-Bremse Fékrendszerek Kft. vezérigazgatója részére,
a fejlődési rendellenességek megelőzésére irányuló kora gyermekkori fejlesztés hazai kidolgozásában vállalt
szerepe, valamint a  megkésett vagy eltérő fejlődésű gyermekek családjainak megsegítése érdekében végzett
munkája elismeréseként
Czeizel Barbara, a Budapesti Korai Fejlesztő Központ intézményigazgatója részére,
Magyarország épített örökségének megőrzése érdekében végzett, számos emblematikus épület és műemlék
rekonstrukcióját magába foglaló, több évtizedes munkája elismeréseként
Czigler Ágoston László építőmérnök, a Hansa Kft. ügyvezető igazgatója részére,
Magyarország iránti elkötelezettsége, valamint az  anyaországi és határon túli magyar fiatalok oktatása területén
végzett magas színvonalú munkája elismeréseként
prof. David Patrick Venter, a  Mathias Corvinus Collegium vendégprofesszora, nemzetközi tanácsadó testületének
tagja, pszichológus, a University of Cape Town, a University of Stellenbosch és a Trinity Collage Dublin professzora,
a Vlerick Business School tiszteletbeli professzora részére,
a magyar gazdaság, különösen a hazai acélipar fejlesztésében betöltött jelentős szerepe elismeréseként
Derczó István, a sárospataki Weinberg ’93 Építő Kft. alapítója és ügyvezető igazgatója részére,
a magyar és bolgár irodalmat egyaránt különleges színekkel gazdagító, magas színvonalú prózaírói életműve
elismeréseként
Doncsev Toso író, műfordító részére,
az Operaház előadásainak sikeréhez hozzájáruló magas színvonalú, négy évtizedes szakmai munkája elismeréseként
Döme István, a Magyar Állami Operaház nyugalmazott főügyelője részére,
a krónikus, illetve gyógyíthatatlan betegségben szenvedők fájdalmainak enyhítése érdekében az  invazív
fájdalomcsillapítás hazai bevezetésével végzett, iskolateremtő munkája elismerésként
dr.  Embey-Isztin Dezső, az  Országos Onkológiai Intézet Fájdalom Ambulanciájának osztályvezető főorvosa, a  Pécsi
Tudományegyetem címzetes egyetemi docense részére,
a magyar cirkuszművészet népszerűsítését és hagyományainak megőrzését szolgáló tevékenysége elismeréseként
Eötvös Tibor artistaművész, az Eötvös Cirkusz alapítója részére,
a magyar táncművészet értékeinek közvetítése iránt elkötelezett, példamutató szakmai munkája elismeréseként
Ertl Péter, a Nemzeti Táncszínház ügyvezető igazgatója részére,
a polgári, konzervatív értékrend képviselete iránt elhivatott, magas színvonalú szakmai munkája elismeréseként
Farkas Boglárka újságíró, az ECHO TV volt vezérigazgatója részére,
Kecskemét város építészeti hagyományainak és a  társművészeti ágak értékeinek korszerű ötvözésére épülő,
iskolateremtő szakmai és oktatói munkája elismeréseként
dr. Farkas Gábor Ybl Miklós-díjas építészmérnök, a Pécsi Tudományegyetem címzetes egyetemi tanára részére,
a rendszerváltás után újrainduló katolikus oktatásban végzett kimagasló színvonalú tanári és iskolavezetői
tevékenysége, valamint elhivatott lelkipásztori szolgálata elismeréseként
Görbe László, a kecskeméti Szentháromság Plébánia plébánosa, a budapesti Szent Margit Gimnázium nyugalmazott
igazgatója részére,
a hazai analitikai kémiai kutatások, azon belül az elválasztástudomány területén végzett, nemzetközileg is elismert
munkája, valamint a tudományos tehetséggondozásban elért eredményei elismeréseként
dr. Hajós Péter vegyészmérnök, a Pannon Egyetem Mérnöki Kar Kémia Intézete Analitikai Kémia Intézeti Tanszékének
nyugalmazott egyetemi docense részére,
a magyar–üzbég gazdasági és kulturális kapcsolatok fejlesztése, valamint Magyarország pozitív megítélésének
erősítése érdekében végzett sokoldalú, eredményes tevékenysége elismeréseként
Ibragimov Ikram Ibragimovich, a Hamkorbank elnök-tulajdonosa részére,
a határon túli szórványban élő magyar közösségek érdekében végzett több évtizedes tevékenysége elismeréseként
Jámborné Benkei Ildikó, a  Kossuth Rádió kiemelt szerkesztő-műsorvezetője, a Vasárnapi Iskola Alapítvány alapítója
részére,
a szív- és érsebészet területén folytatott több évtizedes, kimagasló színvonalú szakmai, kutatói, valamint oktatói
munkája elismeréseként
dr. Járányi Zsuzsanna PhD érsebész, a Semmelweis Egyetem Városmajori Szív- és Érgyógyászati Klinikája Érsebészeti
Tanszékének nyugalmazott egyetemi docense részére,
a magyar–lengyel történeti kapcsolatok feltárása, valamint a  két nemzet közös múltjának, hagyományainak
megismertetése és barátságának ápolása érdekében végzett munkája elismeréseként
dr. Jarosław Szarek történész, a varsói Nemzeti Emlékezet Intézetének elnöke részére,
a modern kori közép-európai és magyar politikatörténet területén folytatott kimagasló tudományos, közéleti
és publikációs munkája, valamint Magyarország hiteles külföldi bemutatása érdekében végzett tevékenysége
elismeréseként
José Luis Orella Martínez, a  CEU San Pablo Egyetem és a  spanyolországi Nemzeti Távoktatási Egyetem egyetemi
tanára részére,
a fenntartható erdő- és vadgazdálkodás területén végzett négy évtizedes munkája, valamint a  megújuló
energiaforrásként hasznosítható erdei biomassza felhasználásában elért kutatási eredményei elismeréseként
dr. Jung László György, az Egererdő Erdészeti Zrt. vezérigazgatója részére,
a Mindennapos éneklés nevű országos konferenciák megszervezése, valamint a  Liszt Ferenc Zeneművészeti
Egyetem Kodály Intézete továbbképzési szakmai anyagának kidolgozása érdekében végzett példaértékű munkája
elismeréseként
dr.  Kismartony Katalin, az  Eötvös Loránd Tudományegyetem Tanító- és Óvóképző Kara Ének-zenei Tanszékének
egyetemi docense, a Wéber István Női Kar kórusvezetője részére,
több évtizedes oktatói, szakmai és tudományos pályája, valamint a  miskolci közgazdászképzés fejlesztése
érdekében végzett eredményes tevékenysége elismeréseként
dr.  Kocziszky György, a  Miskolci Egyetem Gazdaságtudományi Kar Világ- és Regionális Gazdaságtan Intézete
Regionális Gazdaságtan Tanszékének egyetemi tanára részére,
a muravidéki magyarság anyanyelvhasználati lehetőségeinek megtartásához hozzájáruló, sokrétű kutatói, oktatói,
tankönyvírói és közéleti tevékenysége elismeréseként
dr.  Kolláth Anna, a  Maribori Egyetem Bölcsészettudományi Kara Magyar Nyelv és Irodalom Tanszékének egyetemi
tanára részére,
a magyar könnyűzenei kultúrát előadóművészként és zeneszerzőként egyaránt gazdagító és határainkon túl is
népszerűsítő pályafutása elismeréseként
Koncz Tibor zeneszerző, zongorista, dobos részére,
több mint három évtizedes balettművészi pályafutása, valamint a  táncművészképzés minden területére kiterjedő,
sokrétű oktatói munkája elismeréseként
Koren Tamás táncművész, balettmester, a  Magyar Táncművészeti Egyetem Táncművészképző Intézete Klasszikus
Balett Tanszékének professor emeritusa részére,
az operairodalom legjelentősebb basszusszerepeiben nyújtott emlékezetes, külföldön is sikeres alakításai
elismeréseként
dr. Kovács István Liszt Ferenc-díjas operaénekes részére,
az autista emberek országos szintű ellátásának, valamint életminőségének javítása érdekében végzett szakmai és
érdekképviseleti munkája elismeréseként
Kővári Edit, az Autisták Országos Szövetségének elnöke részére,
több évtizedes művészi pályája során létrehozott, a világ számos pontján megtalálható köztéri szobrai, különösen
Raoul Wallenberg svéd diplomatának emléket állító alkotásai elismeréseként
Kraitz Gusztáv szobrászművész részére,
a betegek szolgálatában végzett gyógyítómunkája, valamint a  magyar történelmi hagyományok és Mindszenty
József bíboros emlékének ápolása érdekében folytatott szervezőtevékenysége elismeréseként
dr.  Lipthay Erzsébet nyugalmazott gyermekorvos, a  Szilágyi Erzsébet Nőegylet, a  Pro Arte et Natura Alapítvány és
az Iparművészeti Múzeum Baráti Kör társalapítója részére,
a magyar népdalok és egyházi népénekek tolmácsolását, valamint népszerűsítését magas színvonalon szolgáló
előadóművészi, illetve zenepedagógusi tevékenysége elismeréseként
Maczkó Mária népdalénekes, a turai Bartók Béla Művelődési Ház és Könyvtár művészeti vezetője részére,
az angol–magyar kétnyelvű lexikográfia területén végzett, több mint 50 szótár megírását, illetve szerkesztését
magába foglaló munkája, valamint az egyetem angol tanszékének megalapításában vállalt szerepe elismeréseként
dr. Magay Tamás lexikográfus, a Károli Gáspár Református Egyetem nyugalmazott egyetemi tanára részére,
a testnevelés-oktatás területén végzett több évtizedes munkája, valamint a KIDS kupa létrehozásában és rendszeres
megszervezésében vállalt szerepe elismeréseként
Magó Gábor Gyula nyugalmazott pedagógus, a  Katolikus Diáksportért Alapítvány kuratóriumi elnöke, a  Katolikus
Iskolák Diák Sportszövetségének alapítója és tiszteletbeli elnöke részére,
a magyar–brit kulturális kapcsolatok erősítését, valamint Bartók Béla életművének és emlékének méltó megőrzését
sokrétűen szolgáló tevékenysége elismeréseként
Malcolm Gillies, az  Australian National University professor emeritusa, a  King’s College London tudományos
főmunkatársa részére,
az európai és magyarországi zsidó közösségek közötti kapcsolatok ápolása, valamint hazánk pozítiv megítélésének
erősítése érdekében végzett tevékenysége elismeréseként
Menachem Margolin, az Európai Zsidó Szövetség alapító elnöke részére,
a hazai csecsemő- és kisgyermeknevelő szakképzés területén végzett magas színvonalú munkája, valamint
példaértékű oktatói, illetve szakmai közéleti tevékenysége elismeréseként
Mészárosné dr. Darvay Sarolta, az Eötvös Loránd Tudományegyetem Tanító- és Óvóképző Kara Természettudományi
Tanszékének tanszékvezető egyetemi docense részére,
a levéltári integráció végrehajtásában betöltött jelentős szerepe, valamint az  intézmény informatikai rendszerének
fejlesztése érdekében végzett eredményes munkája elismeréseként
dr. Mikó Zsuzsanna, a Magyar Nemzeti Levéltár általános főigazgató-helyettese részére,
a demokratikus Magyarország megszületése érdekében végzett, többek között a szamizdat irodalom terjesztését is
magába foglaló, sokoldalú művészeti és közéleti tevékenysége, valamint az  1956-os forradalom és szabadságharc
emlékének megőrzését szolgáló munkája, példaértékű életútja elismeréseként
Molnár Tamás képzőművész, író, publicista, az Inconnu művészcsoport alapítója részére,
a rovarközösségi ökológia, illetve a zoocönológia területén végzett nagy hatású kutatásai, az egyenesszárnyúak és
az élőhelyükül szolgáló növénytársulások kapcsolatáról készített jelentős összefoglaló tanulmányai, valamint a fiatal
kutatók szakmai előmenetelét segítő tevékenysége elismeréseként
dr. Nagy Barnabás, a Magyar Tudományos Akadémia Agrártudományi Kutatóközpontja Növényvédelmi Intézetének
nyugalmazott tudományos tanácsadója, a Magyar Természettudományi Múzeum munkatársa részére,
több évtizedes tudományos pályája során a  környezetvédelmi biokémia és a  biotechnológia területén elért
eredményei, valamint az  alkalmazott kutatások hazai újjászervezésében betöltött szerepe, illetve szerteágazó,
a hazai és külhoni magyar felsőoktatást egyaránt érintő tudományszervező tevékenysége elismeréseként
dr. Nemcsók János, a biológiai tudomány doktora, a Szegedi Tudományegyetem Természettudományi és Informatikai
Kar Biológiai Intézete Biokémiai és Molekuláris Biológiai Tanszékének egyetemi tanára részére,
1956-os szerepvállalása, valamint a  forradalom és szabadságharc emlékének megőrzését, illetve szellemiségének
továbbadását szolgáló tevékenysége elismeréseként
dr. Oláh Vilmos nyugalmazott sebész főorvos részére,
a seattle-i magyar közösségért végzett több évtizedes, szerteágazó munkája elismeréseként
Pearman Katalin, Magyarország seattle-i tiszteletbeli konzulja, a Washingtoni Magyar Amerikai Szövetség korábbi
alelnöke részére,
az ausztráliai magyarság lelki megújulása és nemzeti identitásának megerősítése érdekében végzett szolgálata
elismeréseként
Péterffy Kund, az  Ausztráliai Magyar Református Egyház – Új-Dél-Walesi és Australian Capital Territory-i
Egyházkerületének lelkésze részére,
a magyar–amerikai üzleti kapcsolatok fejlesztését sokoldalúan és elkötelezetten szolgáló tevékenysége
elismeréseként
Phillip Aronoff, Magyarország volt houstoni tiszteletbeli főkonzulja és tiszteletbeli külgazdasági tanácsosa részére,
a magyar–görög kapcsolatok fejlesztése, valamint a  magyarországi görög kisebbség hagyományainak ápolása
érdekében évtizedeken át végzett munkája elismeréseként
Politidu Márta, az Országgyűlés Hivatalának szakértője részére,
a hazai birkózósport nemzetközi sikereihez versenyzőként és edzőként egyaránt hozzájáruló, kiemelkedően
eredményes tevékenysége elismeréseként
Rácz Lajos olimpiai ezüstérmes, világ- és kétszeres Európa-bajnok birkózó, mesteredző részére,
a közép-európai történelmi, politikai és társadalmi folyamatok hiteles bemutatását szolgáló, valamint a kereszténypáneurópai eszmét publicisztikáiban és társadalmi szerepvállalásaiban egyaránt elkötelezetten erősítő
tevékenysége elismeréseként
Ramón Pérez-Maura García, az ABC spanyol napilap igazgatóhelyettese részére,
közel négy évtizedes értékmentő és értékteremtő pályája, valamint Miskolc város arculatának építészeti kialakítása
érdekében végzett tevékenysége elismeréseként
Rostás László Ybl Miklós- és Pro Architectura díjas építész, Miskolc Megyei Jogú Város volt főépítésze részére,
a falazott és vasbeton tartószerkezetekkel kapcsolatos kiemelkedő kutatási eredményei, valamint a  szakmai
utánpótlás nevelésében végzett fáradhatatlan munkája elismeréseként
dr.  Sajtos István, a  Budapesti Műszaki és Gazdaságtudományi Egyetem Építészmérnöki Kara Szilárdságtani és
Tartószerkezeti Tanszékének tanszékvezető egyetemi docense részére,
négy évtizedes erdészeti, illetve erdőmérnöki pályafutása során végzett magas színvonalú szakmai és eredményes
vezetői munkája elismeréseként
Schumacher István a  VERGA Veszprémi Erdőgazdaság Zrt. nyugalmazott vezérigazgatója, a  Zirci Erdészet volt
igazgatója részére,
több évtizedes pályafutása során számos jelentős budapesti műemléképület igényes rekonstrukciójának
megvalósításában végzett, kimagasló színvonalú munkája elismeréseként
Szalay Tihamér Ybl Miklós-díjas építész, az MD Studio Építész Iroda vezető tervezője részére,
a drámairodalom jelentős szerepeit magába foglaló, nagy ívű és emlékezetes színészi alakításai, valamint kulturális
értékőrző tevékenysége elismeréseként
Szarvas József Jászai Mari-díjas színművész, érdemes és kiváló művész, a Magyar Művészeti Akadémia rendes tagja
részére,
a Hajós Alfréd Terv kidolgozása és sikeres megvalósítása érdekében végzett munkája elismeréseként
dr. Székely Mózes fizikus-szociálpszichológus, a Magyar Egyetemi-Főiskolai Sportszövetség főtitkára, a Felsőoktatási
Tervezési Testület korábbi elnöke, az  Eötvös Loránd Tudományegyetem Pedagógiai és Pszichológiai Karának
tudományos főmunkatársa, tízszeres ironman részére,
Hajdú-Bihar megye és Hajdúnánás város fejlesztését sokrétűen szolgáló, kiemelkedő színvonalú munkája
elismeréseként
Szólláth Tibor Zoltán, Hajdúnánás város polgármestere, a  Nemzeti Agrárgazdasági Kamara Hajdú-Bihar megyei
elnöke, volt országgyűlési képviselő részére,
a hazai birkózósport nemzetközi sikereihez szövetségi kapitányként és edzőként is hozzájáruló, kiemelkedően
eredményes tevékenysége elismeréseként
Szőnyi János birkózó mesteredző, egykori szövetségi kapitány, a Magyar Birkózó Szövetség Bajnokok és Mesteredzők
Bizottságának elnöke részére,
több évtizedes pályafutása során a  magyar rockzene területén zeneszerzőként, dalszövegíróként és
előadóművészként elért sikerei elismeréseként
Szűcs Antal Gábor zeneszerző, a Skorpió és a Dinamit együttes gitárosa, a Latin Duó tagja részére,
a magyar–japán gazdasági kapcsolatok fejlesztésében betöltött szerepe, valamint Magyarország gazdasági
teljesítményét a hazánkban megvalósuló japán beruházások bővítésével erősítő tevékenysége elismeréseként
Takeucsi Kacuhiko, a Denso Corporation ügyvezető igazgatója részére,
a magyar–dél-afrikai üzleti kapcsolatok fejlesztése érdekében végzett munkája, valamint konzuli tevékenysége
elismeréseként
dr. Tóth László István, Magyarország durbani tiszteletbeli konzulja részére,
szakmai elhivatottságával a  pályakezdő orvosok számára is követendő példát nyújtó, magas színvonalú munkája
elismeréseként
dr. Vácity József, az egri Markhot Ferenc Oktatókórház és Rendelőintézet főigazgatója részére,
Vas megye és Lukácsháza község fejlesztése érdekében folytatott magas színvonalú közéleti tevékenysége
elismeréseként
dr. Vágó Attila, Lukácsháza község alpolgármestere, a Vas Megyei Közgyűlés volt alelnöke részére,
a magyar színházi életet gazdagító, példaértékű szakmai alázattal végzett rendezői tevékenysége elismeréseként
Viktor Anatoljevics Rizsakov rendező, színészpedagógus, díszlet- és jelmeztervező részére,
a magyarországi holokauszt áldozatainak és hőseinek emlékét megőrző, valamint Raoul Wallenberg svéd diplomata
bátor tetteinek széles körű megismertetését szolgáló tevékenysége elismeréseként
Wácz Katalin, a Raoul Wallenberg Egyesület tiszteletbeli elnökségi tagja részére,
a történelemtudomány területén végzett magas színvonalú tudományos és oktatói munkája, valamint értékteremtő
közéleti tevékenysége elismeréseként
dr.  Zachar Péter Krisztián, a  Nemzeti Közszolgálati Egyetem Nemzetközi és Európai Tanulmányok Kara Nemzetközi
Kapcsolatok és Diplomácia Tanszékének tanszékvezető egyetemi docense, a  Keresztény Értelmiségiek Szövetsége
Budapest-belvárosi csoportjának elnöke részére,
a magyar–lengyel történeti és kulturális kapcsolatok bemutatása, közös hagyományaink ápolása, valamint kultúránk
lengyelországi népszerűsítése érdekében végzett munkája elismeréseként
Ziemowit Koźmiński, a Varsói Királyi Vár – Múzeum igazgatóhelyettese részére a
MAGYAR ÉRDEMREND
lovagkeresztje
polgári tagozata; a haza védelme és a  nemzet biztonsága érdekében végzett kiemelkedően eredményes tevékenysége
elismeréseként
Dezső Sándor vezérőrnagy, a Katonai Nemzetbiztonsági Szolgálat főigazgató-helyettese részére,
az 1956-os forradalom és szabadságharc szellemiségének megőrzését szolgáló tevékenysége elismeréseként
Dömötör Zoltán Csaba rehabilitált százados, az 1956 Magyar Nemzetőrség elnöke részére,
több évtizedes rendőri pályafutása, valamint a hazai rendészeti képzésben nyújtott kiemelkedő színvonalú oktatói
munkája elismeréseként
dr.  Havasi Zoltán címzetes rendőr dandártábornok, rendőrségi főtanácsos, a  Nemzeti Közszolgálati Egyetem
Rendészettudományi Kar Közjogi és Rendészettani Intézete Rendészeti Vezetéstudományi Tanszékének
mesteroktatója, a Rendőr és Határőr Nyugdíjas Egyesületek Országos Szövetségének elnöke részére,
a Magyar Honvédség logisztikai támogatórendszerének szakmai irányítása és fejlesztése, valamint erőforrásgazdálkodásának hatékony felhasználása érdekében végzett munkája elismeréseként
Kaposvári László Zoltán dandártábornok, a  Magyar Honvédség Parancsnokságának logisztikai és gazdálkodási
csoportfőnöke részére,
a poligráfos hazugságvizsgálati módszer hazai bevezetésében, szakirányításában és folyamatos fejlesztésében
végzett kimagasló színvonalú munkája elismeréseként
Krispán István nyugállományú rendőr ezredes, a  Nemzeti Szakértői és Kutatóközpont Szolgáltatási Főosztálya
Poligráfos Osztályának szakügyintézője részére,
gazdasági szakterületen végzett közel három évtizedes, példaértékű szolgálati tevékenysége elismeréseként
Meichl Géza rendőr dandártábornok, a  Budapesti Rendőr-főkapitányság gazdasági rendőrfőkapitány-helyettese
részére,
a minisztérium vagyonkezelésébe tartozó értékek használatának szabályozása terén végzett magas színvonalú
munkája elismeréseként
Nagy Attila ezredes, a Honvédelmi Minisztérium Vagyonfelügyeleti Főosztályának főosztályvezetője részére,
több mint három évtizedes katonai oktatói szolgálata során végzett kiemelkedő színvonalú munkája elismeréseként
dr.  Pohl Árpád dandártábornok, a  Nemzeti Közszolgálati Egyetem Hadtudományi és Honvédtisztképző Karának
dékánja, Katonai Logisztikai Intézetének igazgatója, Hadtáp és Katonai Közlekedési Tanszékének egyetemi docense
részére,
a Magyar Honvédség híradó és informatikai projektjeinek megvalósításában végzett munkája elismeréseként
Pristyák János ezredes, a  Magyar Honvédség vitéz Szurmay Sándor Budapest Helyőrség Dandár MH Híradó és
Informatikai Rendszerfőközpont parancsnoka részére,
több évtizedes, kimagasló színvonalú szakmai és vezetői tevékenysége elismeréseként
Pungor János rendőr ezredes, a  Somogy Megyei Rendőr-főkapitányság rendészeti rendőrfőkapitány-helyettese
részére,
közel három évtizedes, kiemelkedő színvonalú szolgálati tevékenysége elismeréseként
dr.  Somssich Gabriella rendőr dandártábornok, az  Országos Rendőr-főkapitányság Ellenőrzési Szolgálatának
szolgálatvezetője részére a
MAGYAR ÉRDEMREND
lovagkeresztje
katonai tagozata kitüntetést adományozom. Budapest, 2019. február 28.
Áder János s. k.,
 köztársasági elnök